2 matrikulante geskors ná verkragklag by skool | Netwerk24
2 matrikulante geskors ná verkragklag by skool
Deur Nadine Ramongane 13 Augustus 2019 20:36
Twee matrikulante is geskors nadat hulle na bewering 'n gr. 9-leerling in 'n toilet by 'n skool in Vosloorus verkrag het.
Die beweerde verkragting het op 25 Julie gebeur toe die gr. 9-leerling glo in pouse na een van die toilette gedwing is waar sy aangerand en verkrag is.
Fedsas, die federasie van beheerliggame van Suid-Afrikaanse Skole, het sy skok oor die voorval uitgespreek.
Paul Colditz, uitvoerende hoof van Fedsas, sê dit gaan die verstand te bowe dat so iets by 'n skool kan gebeur.
"Daar is gewoonlik so baie beweging op 'n skoolterrein."
Die Gautengse onderwysdepartement sê in 'n verklaring hy veroordeel die voorval ten sterkste.
Panyaza Lesufi, Gautengse LUR vir onderwys, het Dinsdag 'n skool in Vosloorus besoek waar twee matrikulante na bewering 'n gr. 9-leerling verkrag het. Foto: Theana Breugem
Panyaza Lesufi, LUR vir onderwys in Gauteng, het die skool Dinsdag besoek.
"Dit is belangrik om met die skoolgemeenskap te praat. Dié soort gedrag kan nie by skole geduld word nie. 'n Oplossing kan gevind word as ons hande vat met die skool, kerke, leiers, onderwysers en leerlinge sodat ons spoedig teen wangedrag kan optree," sê hy.
Panyaza sê dié soort wangedrag ondermyn die waardigheid van die leerlinge en onderwysers.
"Dissipline bly 'n prioriteit en gevalle van geweld by skole, bendegeweld, dwelms, kuberboelies en ander oortredings moet uitgewis word."
Panyaza sê dit is onaanvaarbaar dat voorvalle van seksuele misdade aangemeld word by 'n skool waar onderrig moet plaasvind.
Colditz sê Fedsas glo die probleem van wangedrag in skole is verwikkeld.
"Fedsas glo in sy program van waardegedrewe skole. Dié program kyk na 'n waardegedrewe benadering eerder as 'n reëlgegronde benadering tot dissipline in skole," sê hy.
"Dit is belangrik vir die hele skoolgemeenskap om kernwaardes te identifiseer wat toepaslik vir die spesifieke skool is."
Colditz sê daar is egter geen kitsoplossing nie.
"Ons program is 'n langtermynprojek wat positiwiteit kweek. Sigbare polisiëring deur die skoolhoof en onderwysers op die terrein moet ook bewerkstellig word."